Sundfólk af Skaganum meðal fremstu í landinu Efnilegur hópur sundfólks frá Akranesi stóð sig frábærlega vel á Aldurflokkamóti Íslands í sundi ( AMÍ ) sem haldið var í Reykjanesbæ um síðustu helgi . Mótið er stærsta mót ársins fyrir flesta yngri sundmenn en þátttökurétt á því öðlast aðeins sterkustu sundmenn landsins í hverjum flokki . Sundfélag Akraness átti stóran hóp sem hafði náð lágmörkum á mótið og náði félagið þriðja sæti í stigakeppni félaga , á eftir heimamönnum í ÍRB og sundfélaginu Ægi . Ungmennin voru öll að synda geysilega vel og margir bættu tíma sína verulega á mótinu enda samkeppnin mikil og stemningin góð í hópnum . Hrafn Traustason var valinn sundmaður mótsins í drengjaflokki og ekki að ástæðulausu því hann setti glæsilegt Íslandsmet í 200 metra fjórsundi í drengjaflokki og hjó nærri tveimur öðrum Íslandsmetum . Hrafn bætti metið sem Gunnar Steinþórsson , UMFA setti á sama móti árið 1998 . Þá setti hann fjögur Akranesmet og kom heim með alls átta gullverðlaun og fjögur silfur . Aðrir sundmenn frá Akranesi voru einnig að gera það mjög gott . Salóme Jónsdóttir vann tvö sund og setti Akranesmet í þeim báðum . Aðrir aldursflokkameistarar úr röðum SA urðu þeir Jón Þór Hallgrímsson , Rúnar Freyr Ágústsson , Ágúst Júlíusson og Leifur Guðni Grétarsson . Boðsundssveitir strákanna náðu einnig glæstum árangri en sveinarnir unnu tvö gullverðlaun og ein silfurverðlaun , drengjasveitin vann þrjú gullverðlaun og í flokki pilta unnu Skagastrákarnir þrjú silfurverðlaun . Allar þessar sveitir settu að auki eitt Akranesmet . Þess má einnig geta að Leifur Guðni Grétarsson var valinn í hóp sem keppir fyrir hönd Íslands á Norðurlandamóti æskunnar sem fram fer dagana 8. – 9. júlí nk. og þau Sigrún Eva Ármannsdóttir , Inga Elín Cryer , Guðmundur Brynjar Júlíusson og Birgir Viktor Hannesson syntu sig inn í unglingahóp Sundsambands Íslands . Um næstu helgi er svo Bikarkeppnin í sundi en þar eiga Skagamenn lið í fyrstu deild . Miðað við glæsilegan árangur helgarinnar má gera ráð fyrir góðum árangri , en á síðasta ári hafnaði Sundfélag Akraness í 5 sæti . Á myndinni er hinn knái sundmaður ; Hrafn Traustason .